**Maľovaná abeceda ( autor: Ján Smrek)**

**A**Adam v škole nesedel, abecedu nevedel, prišli k nemu líšky, čítali mu z knižky.

**B** Bľačia ovce za rána, bača pečie barana, babke tečú slinky, na kus baraninky.

**C** Cmúľal by som, nemám čo, dajteže mi voľačo, že som dobrý chlapec, dajte hrozna strapec!

**Č** Čučoriedky, černice, mám ich vyše čapice, tuto si ich majte, čokoládu dajte!

**D** Dedo, deti – rodina, dub pri dube – dubina. Zaspievali vtáky:- Poďme na dubáky!

**Ď** ďobe ďateľ do kôry, červíček mu hovorí: - Neďob v moju ríšu, rozďobeš mi skrýšu!

**E** Eva ide s Editou za zelenou rakytou. Vydávaj sa , Evka, si už veľká dievka!

**F** Filoména, chudera, sadla vedľa šoféra. Filoména jajká, že mu smrdí fajka!

**G** Gágal gunár na dvore, až mu vyschlo v gágore, húska krajšie gága, v potoku sa mága.

**H** Hudú hudci na husle, jeden dobre, druhý zle. Hana s Hanou háda, čo to za paráda.

**CH** Chystala sa pes na muchu, chňapol blchu v kožuchu, už má blchu v bruchu, a na uchu muchu.

**I**Išiel Ivan po pivo, točili mu na krivo, veľa piva mali, samú penu dali.

**J** Javorové koryto, v tom koryte jelito, pri jelite mačka, bola zabíjačka.

**K** Kukurica, pšenica, pchá sa káčer, kačica, kukurice fúra, napchá sa aj kura.

**L** Lipa, lipeň, labuda. Lapaj náš mi labu dá, keď sa za to hanbí, oblíže si gamby.

**Ľ** Ľudo ľúbi fazuľu, zjedol by jej za fúru, ale za to Peter radšej klobás meter.

**M** Mraučí mača pod múrom, mačka miauká s kocúrom, a v komore myši maškrtia si z misy.

**N** Naša Anča hrýzla hlúb, zlomila si na ňom zub. Janíček jej reční: -Neplač, veď bol mliečny!

**O** Oľa, Ela, Elena!- ozýva sa ozvena, odpovedá bralo: - Ondro, Ďuro, Paľo!

**P** Premrzli mi paprče, požičaj mi papuče, po papučiach boty, pôjdem do roboty.

**R** Ružena a Mária rozum berú z rádia, aj ja si ho zapnem, rozumu si kvapnem.

**S**Sladko spí si sedmospáč. Slnko svieti, vstávať ráč! Sedmospáč je Samko. Oblejte ho, mamko!

**T** Telefón si k uchu dám, volám: Haló, kto je tam? – Haló, tu je tetka! – A tu malá Betka!

**U** Urobím si udicu, chytím pstruha, belicu, ulovím aj šťuku, upečiem ju v tuku.

**V** Váh je voda veliká, utopí sa motyka, ale naša Hanka pláva ako slamka.

**Z**Zvonár ťahá za motúz, zaplietol si doňho fúz, teraz ho to mrzí, že má dlhé fúzy.

**Ž** Žaba, žaba maličká, skáč si pekne, žabička, na vodu ťa hádžem, mocne, ako vládzem.